אחת האגדות סביב ההתפרצות של 1886 הייתה של "קאנו הרפאים". ב-31 במאי 1886, 11 יום לפני ההתפרצות דיווחו תיירים שחזרו מביקור במדרגות הוורודות והלבנות כי בעת ששטו באגם טרוורה חזרה התקרבה לסירתם מה שנראה כקאנו מלחמתית, ואז נעלמה בערפל כמה מאות מטרים מהם. הדיווח הופיע אחר כך במכתבים שכתבו תיירים שחזו בתופעה. לאיש בין התושבים באגם לא היה קאנו מסוג זה וקאנו מסוג זה לא שט במי האגם שנים רבות קודם לכן.
בעוד שהספקנים טוענים שהיה זה השתקפות יוצאת דופן שנראה בערפל טוענים זקני הכפר טה ואירואה שהיה זה "ואקה ואירואה" (waka wairua"" – קאנו של הרוחות) שבישר על יום הדין המתקרב. ההסברים אחרים שניתנו כללו סברה שהעלייה והירידה בפני האגם שנגרמה על ידי סדקים שקדמו להתפרצות שחררה קאנו של קבורה. באופן מסורתי נהגו לקבור את המנהיגים המתים כשהם קשורים לקאנו במצב זקוף. הסבר אחר הוא שהקאנו היה בעצם גל פרא שנגרם מפעילות סייסמית מתחת לאגם, אבל המקומיים מאמינים כי להתפרצות עתידית תקדם הופעה מחודשת של הקאנו.
משה פדלון
משה פַדְלוֹן (נולד ב-15 בספטמבר 1952) הוא ראש עיריית הרצליה הנוכחי מאז 2013. קודם לכן שרת כבכיר בעיריית הרצליה ומפקד בפיקוד העורף, לאחר שהשתחרר מצה"ל בדרגת סא"ל במילואים.
תולדות חייו.
פדלון נולד, גדל והתחנך בהרצליה. אמו טוני הייתה גננת ואביו אליהו עבד בתעשייה הצבאית. הוא גדל בשכונת נווה ישראל. למד בבית הספר "בן צבי", והמשיך בתיכון "אורט" בעיר. פדלון החל את שירותו הצבאי כחובש קרבי. לאחר מכן המשיך לקצונה, ושרת במגוון תפקידי פיקוד עד שקיבל את הפיקוד על בית הספר לחובשים של צה"ל (דרגת סא"ל).
פדלון בוגר תואר ראשון במדעי המדינה, ממשל ופוליטיקה, ותואר שני במינהל ציבורי בשלטון המקומי, שניהם מאוניברסיטת חיפה.
קריירה.
בשנים 1994–2006 היה מנהל אגף שיפור פני העיר (שפ"ע) בעיריית הרצליה, ובשנים 2006–2013 היה מנהל אגף תחזוקה, ביטחון ולוגיסטיקה (תב"ל).
ראש העיר הרצליה.
פדלון התמודד על ראשות העירייה בראש סיעת "חזון וניסיון" שהקים. בסיבוב השני של הבחירות לרשויות המקומיות, ב-5 בנובמבר 2013, גבר על יריבו, צבי הדר, ברוב של 61.3% מקולות הבוחרים, וב-26 בנובמבר החליף את ראש העירייה הקודם יהונתן יסעור. בבחירות לרשויות המקומיות בשנת 2018 נבחר לתקופת כהונה נוספת.
ניהול כספי
בשנת 2017 דורגה הרצליה במקום הראשון בדירוג היציבות הכלכלית של הערים הגדולות של חברת s&amp;p, ובשנת 2018 שמרה על מעמדה כראשונה בישראל בדירוג BDI. מהדירוג עולה כי הרצליה היא העיר האיתנה ביותר בישראל, עם הכנסות בסך 853.8 מיליון שקל לשנת 2015 ועודף תקציבי של 2.1%.
דיור
במרץ 2018 חתם על הצטרפות העיר הרצליה לתוכנית הארצית לקידום איכות הסביבה בעיר והתחייב לשורה ארוכה של צעדים שמטרתן לקדם עירוניות, קיימות ואיכות סביבה. בין היתר התחייבו העיריות לקדם מדיניות של התייעלות אנרגטית במתקני העירייה, הטמעת בנייה ירוקה בכל המבנים בעיר, הפחתת השימוש ברכב פרטי בעיר ועידוד השימוש באמצעי תחבורה בני-קיימא, צמצום פסולת, עידוד צריכה מקומית ואימוץ עקרונות של תכנון בר-קיימא במרחב העירוני.
מאבק להצלת שמורת הטבע אפולוניה
במארס 2016 הודיע מינהל התכנון על מתן תוקף לפרויקט הבניה בגן לאומי אפולוניה בהרצליה הכולל הקמת שכונה בת 3,000 יחידות דיור בבניינים של עד 26 קומות ושטחי תעסוקה בהיקף של 50 אלף מ"ר ושלושה בתי מלון.
פדלון, הוביל את עתירת העירייה כנגד התוכנית, ובשיתוף תושבי הרצליה ופעילי סביבה עתרה העירייה לבית המשפט לביטול התוכנית. כאלטרנטיבה לבניית יחידות דיור בהרצליה הציע פדלון את תוכנית הבניה בשטח שדה התעופה, ותוכנית "קריית השחקים" ליד תחנת הרכבת. באוקטובר 2017 קיבל בית המשפט את עתירת העירייה והחזיר את הנושא לדיון מחודש בוועדה המחוזית.
מאבק לביטול תוכנית בניית קומפלקס המלון על חוף הים הציבורי
במאי 2018, בית המשפט העליון קיבל את עמדת עיריית הרצליה לפיה יש להחזיר לוועדה המחוזית את הדיון בתוכנית בתוכנית קומפלקס מלונות אכדיה שעלולה לפגוע קשות בחופי העיר.
תוכנית הבנייה קודמה על ידי רשת מלונות דן, יחד עם ראש עיריית הרצליה הקודמת יעל גרמן טרם פרישתה לכנסת ואושרה בוועדות העירוניות ביולי 2012.
עם היבחרו לראשות עיריית הרצליה הודיע פדלון כי יילחם בתוכנית ואמר כי "הבנייה עלולה לפגוע בצורה בלתי הפיכה בקו החוף של העיר. לצערי, קודמיי בתפקיד לא הבינו את הפוטנציאל ההרסני של התוכנית וקידמו את אישורה. תושבי הרצליה מכירים היטב את הפקקים בימי הקיץ, ומפחיד לחשוב מה יקרה כשהתוכנית תצא אל הפועל"
בתקופת כהונתו הושלמה בנייתו של בית העירייה החדש, במתחם "שער העיר", שעמד ללא שימוש שנים רבות קודם לכן, והחלה הקמתה של שכונת רבי קומות במתחם גליל ים המיועדת לזוגות צעירים. בתחום התרבות הנהיג עדלאידע בהשתתפות תלמידי בתי הספר בעיר. בנוסף נעשו שינויים בתחום התחבורה: טיפול בבעיית הפקקים בעיר, הרחבת התחבורה הציבורית, מציאת פתרון מוסכם לתחבורה ציבורית לצעירים בשבת, ומתן חנייה חינם בכחול־לבן לתושבי העיר.
יו"ר פורום רשויות החוף.
ביום ה-16 במרץ 2017 נערך המפגש הראשון של פורום רשויות החוף במרכז השלטון המקומי. משה פדלון, ראש עיריית הרצליה, נבחר פה אחד ליו"ר הפורום.
חיים פרטיים.
פדלון נשוי ללילך ואב לשלושה. לפדלון שלושה אחים ואחות אחת.
הכרזת העצמאות של מדינת ישראל
סטאלג (סדרת ספרים)
ספרי סְטָאלָג הם סדרת ספרי כיס ארוטיים (ספרות זולה) עבריים שהיו נפוצים בישראל בשנות ה-60 של המאה ה-20, ועסקו בעיקר בחיילים שבויים במחנה שבויים נאצי (בגרמנית: Stalag – "מחנה שבויים"), העוברים התעללות מינית בידי הסוהרות. עלילתם של ספרים אחרים מסוג זה מתרחשת במלחמות אחרות, אך במרכזה נותר השילוב של סקס וסאדיזם. ישנם יותר מ-100 ספרים שונים בסגנון זה, העוסקים במלחמות שונות, ואף במלחמות ביפן, קוריאה, אלג'יריה, אפריקה, קובה ודרום אמריקה.
הספרים הוצגו כתרגום מאנגלית, ולמחבריהם ניתנו שמות לועזיים הולמים, כגון "ויקטור בולדר", "קים רוקמן", "מדלין רושמון", אך למעשה נכתבו על ידי כותבים ישראלים, ובראשם מירון אוריאל. הספרים יצאו לאור בהוצאת ינשוף והמו"ל העיקרי של הספרים היה עזרא נרקיס.
הספר הראשון בסדרה יצא לאור בשנת 1961, ונקרא "סטאלג 13", בעקבות סרטו הנודע של בילי ויילדר משנת 1953, "סטלאג 17". מחבר הספר, אלי קידר, נקרא בשם העט "מייק באדן". ספרים נוספים, כגון "סטאלג 33" נקראו במספרים סידוריים, ובהמשך ניתנו שמות אחרים, כגון "סטאלג הזאבות". אף שהספרים היו בדיוניים, בעטיפה האחורית של אחדים מהם הם הוצגו כתיאור היסטורי. הספר "הייתי מפקדו של סטאלג" נכתב (על ידי מירון אוריאל) כזיכרונותיו לכאורה של "קולונל מרטין רוזנברג".
שניים מהספרים, "הייתי כלבתו הפרטית של קולונל שולץ", מאת "מוניק קורנו", ו"הנה בא הקברן המתוק" מאת "מייק באדן", הוחרמו על ידי המשטרה, והמו"ל, יצחק גוטמן, הורשע בפרסום דבר תועבה שעלול להביא להשחתת המידות.
בשנת 2006 יצא סרטו הדוקומנטרי של ארי ליבסקר "סטאלגים: שואה ופורנוגרפיה בישראל" (60 דק'), המנתח את עלייתה ונפילתה של תופעת הסטאלגים על רקע משפט אייכמן וכתבי ק. צטניק.
החכמה מאין תמצא
החכמה מאין תמצא הוא ביטוי שמקורו בפסוק מספר איוב. פשט הביטוי מתייחס לשאלה היכן נמצאת החכמה ואיך אפשר להשיג אותה וזאת כאשר קוראים את הביטוי עם סימן שאלה בסופו.
בתלמוד התייחסו לנאמר בצורה אחרת, כאשר החליפו את סימן השאלה שבסוף הביטוי בסימן קריאה. ופירשו שאם תבקש למצוא חכמה, תשפיל עצמך עד שתגיע לבחינת כאין (שהוא היפוך אותיות של אני) ואז תשיג את החכמה. על משה רבינו נאמר "עניו מכל האדם", יוצא מכך שהוא עשה עצמו כאין ולכן השיג את החכמה. בתלמוד נאמר שכשמשה רבינו נפטר, אלוהים הספיד אותו ואמר: החכמה מאין תמצא.
על פי תורת הקבלה, בפסוק זה רמוז רמז להשתלשלות הספירות. החכמה, שהיא הספירה השנייה, נובעת מתוך האין, שהוא ספירת הכתר.
ההרפתקה המדהימה של שארפיי
ההרפתקה המדהימה של שארפיי (באנגלית: Sharpay's Fabulous Adventure) הוא סרט ספין אוף לסרט המצליח "היי סקול מיוזיקל" בכיכובה של אשלי טיסדייל. הסרט מתחיל כששארפיי מסיימת את לימודיה.
הסרט יצא לאור ב-19 באפריל 2011 כ-Blu-ray ו-DVD חבילת שילוב. הסרט המקורי של ערוץ דיסני בבכורה בערוץ דיסני ב -22 במאי 2011. זה הוא סרט לנוער של חברת וולט דיסני, בכיכובם של אשלי טיסדייל, אוסטין בטלר, בראדלי סטיבן פרי, לורן קולינס וקמרון גודמן.
עלילה.
עלילת הסרט עוסקת כששארפיי (אשלי טיסדייל) סיימה את לימודיה בתיכון "איסט היי", ומנסה לייצר לעצמה קריירה של כוכבת. היא מקבלת הזדמנות חד פעמית להופיע במחזה בברודוויי עם אמבר לי אדמס, הכוכבת האהובה עליה. שארפיי מנסה לשכנע את אביה שתצליח להסתדר בניו יורק לבדה, בסופו של דבר הוא מסכים אך יש תנאי, אם שארפיי לא תצליח להסתדר במחזה ובעיר תוך חודש היא תצטרך לחזור לביתה, הנמצא באלבקרקי ולעבוד בקאנטרי קלאב של הוריה. שארפיי מסכימה ויוצאת לדרך התהילה. היא נוסעת אל העיר בלימוזינה מפוארת יחד עם כלבה הנאמן, "בוי". כשהם מגיעים אל בית המלון שבו שארפיי אמורה לשכון היא מגלה שיש מדיניות בבניין, אסור להכניס כלבים. שארפיי לא מסכימה לעזוב את בוי ובגלל זה עוזבת את הבניין ומחפשת מקום לגור בו במקום. באמצע הרחוב היא פוגשת את פייטון לבארט (אוסטין בטלר), שהוא בנה של חברה קרובה של אמה של שארפיי. לפי הוראת אמה של שארפיי הוא אמור להשגיח עליה ולדאוג שלא תיקלע לצרה, ולכן הוא לוקח אותה לדירת סטודיו הנמצאת בבניין שבו הוא גר ושם שארפיי גרה.